钦定古今图书集成/明伦汇编/宫闱典/第127卷 > 赵思
## 钦定古今图书集成/明伦汇编/宫闱典/第127卷 > 赵思

按《晋书慕容德载记》：慕容宝出奔，慕容德徙于滑台，
称元年，置百官。至是，慕容宝自龙城南奔至黎阳，遣
其中黄门令赵思召慕容锺来迎。锺本首议劝德称
尊号，闻而恶之，执思付狱，驰使白状。德谓其下曰：“卿
等前以社稷大计，劝吾摄政，吾亦以嗣帝奔亡，人神
旷主，故权顺群议，以系众望。今天方悔祸，嗣帝得还，
吾将具驾奉迎，谢罪行阙，然后角巾私第。卿等以为
何如？”其黄门侍郎张华进曰：“夫争夺之世，非雄才不
振；从横之时，岂懦夫能济！陛下若蹈匹妇之仁，舍天
授之业，威权一去，则身首不保，何退让之有乎！”德曰：
“吾以古人逆取顺守，其道未足，所以中路徘徊，怅然
未决耳。”慕容护请驰问宝虚实，德流涕而遣之，乃率
壮士数百随思而北，因谋杀宝。初，宝遣思之后，知德
摄位，惧而北奔，护至无所见，执思而还。德以思闲习
典故，将任之。思曰：“昔关羽见重曹公，犹不忘先主之
恩。思虽刑馀贱隶，荷国宠灵，犬马有心，而况人乎！乞
还就上，以明是节。”德固留之。思怒曰：“周室衰微，晋、郑
夹辅；汉有七国之难，实赖梁王殿下，亲则叔父，位则
上台，不能率先群后，以匡王室，而幸根本之倾，为赵
伦之事。思虽无申胥哭秦之效，犹慕君宾不生莽。”世
德怒，斩之。